REPUBLIKA SRBIJA

NARODNA SKUPŠTINA

01 Broj 06-2/37-24

2. maj 2024. godine

B e o g r a d

**Z A P I S N I K**

**PRVE POSEBNE SEDNICE NARODNE**

**SKUPŠTINE REPUBLIKE SRBIJE U ČETRNAESTOM SAZIVU,**

**ODRŽANE 1. I 2. MAJA 2024. GODINE**

Sednica je počela u 12 časova i 10 minuta.

Sednici je predsedavala Ana Brnabić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovala da sednici prisustvuju 143 narodna poslanika, a primenom elektronskog sistema za glasanje utvrđeno je da je u sali prisutno 195 narodnih poslanika i da postoje uslovi za rad Narodne skupštine.

Predsednik je obavestila da su sprečeni da sednici prisustvuju narodni poslanici Marina Mijatović, prof. dr Jelena Jerinić i dr Tatjana Marković - Topalović.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Borislav Antonijević, Veroljub Arsić, Radomir Bojović, Željko Veselinović, Ana Ivanović, mr Vladimir Jelić, dr Bogdana Koljević Grifit, Selma Kučević, Siniša Ljepojević, Dušan Marić, dr Ksenija Marković, Vojislav Mihailović, Branimir Nestorović, dr Anna Oreg, Jasmina Palurović i prof. dr Slobodan Cvejić.

Predsednik je, saglasno članu 90. stav 1. Poslovnika Narodne skupštine, obavestila da su pozvani da sednici, pored narodnih poslanika, prisustvuju i kandidati za predsednika i članove Vlade, predsednik Skupštine AP Vojvodine, guverner Narodne banke Srbije, predsednik Ustavnog suda, predstavnici tradicionalnih crkava i verskih zajednica, predstavnici pravosuđa, predstavnici vojske Republike Srbije, Srpske akademije nauka i umetnosti, rektori univerziteta čiji je osnivač Republika Srbija, predstavnici organa Republike Srbije i nezavisnih regulatornih tela.

Takođe, sednici su prisustvovali i šefovi diplomatsko-konzularnih misija i međunarodnih organizacija u Republici Srbiji.

Predsednik je, saglasno članu 86. stav 2. Poslovnika, obavestila da je sednicu sazvala u roku kraćem od roka utvrđenog u članu 86. stav 1. Poslovnika, zbog potrebe da Narodna skupština izabere Vladu u roku utvrđenom Ustavom Republike Srbije.

\*

\* \*

Narodna skupština je, saglasno čl. 132. i 133. Zakona o izboru narodnih poslanika, na predlog Odbora za administrativno-budžetska i mandatno-imunitetska pitanja Narodne skupštine, konstatovala da je prestao mandat, pre isteka vremena na koje su izabrani, narodnim poslanicima: Milanu Krkobabiću, Dejanu Ristiću, Usami Zukorliću, Ivici Dačiću, Tatjani Macuri, Arnu Gujonu, dr Petru Petkoviću, Jeleni Žarić Kovačević, Novici Tončevu, prof. dr Slavici Đukić Dejanović i dr Zlatiboru Lončaru, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

\* \*

\*

Predsednik je, saglasno članu 27. i članu 87. st. 2. i 3. Poslovnika, produžila rad Narodne skupštine i posle 18,00 časova.

Predsednik je, na osnovu člana 121. stav 1. Poslovnika, za Prvu posebnu sednicu Narodne skupštine Republike Srbije u Četrnaestom sazivu, utvrdila sledeći

**D n e v n i r e d**

1. **Izbor Vlade i polaganje zakletve predsednika i članova Vlade.**

Zatim je Narodna skupština prešla na rad po dnevnom redu, odnosno na pretres o **1. tački dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE**

Narodni poslanik Srđan Milivojević ukazao je na povredu člana 97. Poslovnika, nakon čega Narodna skupština nije prihvatila njegov predlog da vreme pretresa za poslaničke grupe iznosi 10 časova (od 205 prisutnih narodnih poslanika, 62 su glasalo za, a 143 nisu glasala), a zatim je narodni poslanik dr Zoran Lutovac ukazao na povredu člana 86. Poslovnika.

Predsednik je podsetila narodne poslanike da su primili Predlog kandidata za predsednika Vlade koji je, saglasno članu 112. stav 1. tačka 3. Ustava Republike Srbije, podneo predsednik Republike Aleksandar Vučić, saglasnost Miloša Vučevića, kandidata za predsednika Vlade da prihvata kandidaturu, kao i Predlog odluke o izboru Vlade, sa biografijama kandidata za članove Vlade, koji je podneo Miloš Vučević, kandidat za predsednika Vlade.

Kandidat za predsednika Vlade Miloš Vučević izneo je Program i predložio sastav Vlade (nakon čijeg izlaganja je predsednik izrekla meru udaljenja sa sednice narodnom poslaniku Borislavu Novakoviću, meru opomene narodnom poslaniku Srđanu Milivojeviću i meru opomene narodnom poslaniku Radoslavu Milojičiću, a zatim je narodni poslanik Radomir Lazović ukazao na povredu člana 106. Poslovnika, a predsednik je dala objašnjenje).

Predsednik je, saglasno članu 269. Poslovnika, otvorila pretres o kandidatu za predsednika Vlade, Programu kandidata za predsednika Vlade i kandidatima za članove Vlade.

U pretresu su učestvovali narodni poslanici: Aleksandar Jovanović, predsednik Poslaničke grupe Ekološki ustanak (replicirali su mu narodni poslanici Milenko Jovanov, Snežana Paunović, Stefan Krkobabić, a zatim se reč javio kandidat za predsednika Vlade Miloš Vučević) i Dragan D. Marković, predsednik Poslaničke grupe Dragan Marković Palma – Jedinstvena Srbija (nakon čega je narodni poslanik Bogdan Radovanović ukazao na povrede čl. 100. i 106. Poslovnika, a predsednik je dala objašnjenje).

\*

\* \*

Narodna skupština je, shodno članu 134. Zakona o izboru narodnih poslanika, a na osnovu Rešenja Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini i Izveštaja Odbora za administrativno-budžetska i mandatno-imunitetska pitanja Narodne skupštine, konstatovala potvrđivanje mandata narodnim poslanicima: Staši Stojanović, Nataši Ivanović, Nikoli Laziću, Igoru D. Jakšiću, Danu Stanojčiću, Tatjani Petrović Stojković, Mladenu Grujiću, Nikoli Bokanu, dr Branku Vujkoviću i Ilu Mihajlovskom**,** izabranim sa Izborne liste ALEKSANDAR VUČIĆ – Srbija ne sme da stane, Draganu Ninkoviću, izabranom sa Izborne liste SRBIJA PROTIV NASILjA – MIROSLAV MIKI ALEKSIĆ – MARINIKA TEPIĆ (STRANKA SLOBODE I PRAVDE, NARODNI POKRET SRBIJE, ZELENO-LEVI FRONT, NE DAVIMO BEOGRAD, EKOLOŠKI USTANAK – ĆUTA, DEMOKRATSKA STRANKA, POKRET SLOBODNIH GRAĐANA, SRBIJA CENTAR, ZAJEDNO, POKRET ZA PREOKRET, UDRUŽENI SINDIKATI SRBIJE „SLOGA“, NOVO LICE SRBIJE), Jeleni Bogdanović i Dušanu Radosavljeviću, izabranim sa Izborne liste DR MILOŠ JOVANOVIĆ – NADA ZA SRBIJU – Srpska koalicija NADA – Nacionalno demokratska alternativa – Nova Demokratska stranka Srbije (Novi DSS) – Pokret obnove Kraljevine Srbije (POKS) – Vojislav Mihailović,Igoru Braunoviću, Nataši Bogunović i Đorđu Milićeviću,izabranim sa Izborne liste IVICA DAČIĆ – PREMIJER SRBIJE i Rejhanu Kurtoviću, izabranom sa Izborne liste USAME ZUKORLIĆ – UJEDINjENI ZA PRAVDU – STRANKA PRAVDE I POMIRENjA – BOŠNjACI SANDžAKA, TOMISLAV ŽIGMANOV - DEMOKRATSKI SAVEZ HRVATA U VOJVODINI.

\* \*

\*

U nastavku pretresa učestvovao je narodni poslanik Bojan Torbica, predstavnik Poslaničke grupe PS-NSS-USS-RS.

\*

\* \*

Narodna skupština je, saglasno čl. 132. i 133. Zakona o izboru narodnih poslanika, na predlog Odbora za administrativno-budžetska i mandatno-imunitetska pitanja Narodne skupštine, konstatovala da je prestao mandat, pre isteka vremena na koje je izabran, narodnom poslaniku Đorđu Milićeviću, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini.

\* \*

\*

U nastavku pretresa učestvovali su kandidat za predsednika Vlade Miloš Vučević i narodni poslanici: prof. dr Balint Pastor, predsednik Poslaničke grupe Savez vojvođanskih Mađara (nakon čega se za reč javio kandidat za predsednika Vlade Miloš Vučević), dr Muamer Bačevac, zamenik predsednika Poslaničke grupe Socijaldemokratska partija Srbije (nakon čega se za reč javio kandidat za predsednika Vlade Miloš Vučević), Jelena Pavlović, zamenik predsednika Poslaničke grupe MI SNAGA NARODA PROF. DR BRANIMIR NESTOROVIĆ (nakon čega se za reč javio kandidat za predsednika Vlade Miloš Vučević, a zatim je predsednik izrekla meru opomene narodnom poslaniku Aleksandru Jovanoviću), Stefan Krkobabić, predsednik Poslaničke grupe PUPS – Solidarnost i pravda (nakon čega se za reč javio kandidat za predsednika Vlade Miloš Vučević) i Branko Pavlović, predsednik poslaničke grupe Mi – glas iz naroda (nakon čega se za reč javio kandidat za predsednika Vlade Miloš Vučević).

\*

\* \*

Narodna skupština je, shodno članu 134. Zakona o izboru narodnih poslanika, a na osnovu Rešenja Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini i Izveštaja Odbora za administrativno-budžetska i mandatno-imunitetska pitanja Narodne skupštine, konstatovala potvrđivanje mandata narodnom poslaniku prof. dr Aleksandri Marković Pavlović, izabranoj sa Izborne liste IVICA DAČIĆ – PREMIJER SRBIJE.

Zatim su narodni poslanici: Staša Stojanović, Nataša Ivanović, Nikola Lazić, Igor D. Jakšić, Dane Stanojčić, Tatjana Petrović Stojković, Mladen Grujić, Nikola Bokan, dr Branko Vujković, Ilo Mihajlovski, Dragan Ninković, Jelena Bogdanović, Dušan Radosavljević, Igor Braunović, Nataša Bogunović i Rejhan Kurtović, saglasno članu 17. Zakona o Narodnoj skupštini, položili zakletvu, posle čega im je predsednik, u ime Narodne skupštine i u svoje ime, čestitala na izboru i poželela im uspešan zajednički rad u tekućem mandatnom periodu.

\* \*

\*

U nastavku pretresa učestvovali su narodni poslanici: Nebojša Novaković, predstavnik Poslaničke grupe Demokratska stranka – DS (kome je replicirao narodni poslanik Milenko Jovanov, a zatim se za reč javio kandidat za predsednika Vlade Miloš Vučević, nakon čega je na povredu člana 106. Poslovnika Narodne skupštine ukazao narodni poslanik Aleksandar Jovanović, a predsednik je dala objašnjenje), mr Zdravko Ponoš, predsednik Poslaničke grupe SRBIJA CENTAR - SRCE (kome su replicirali narodni poslanici Milenko Jovanov i Đorđe Komlenski, nakon čega se za reč javio kandidat za predsednika Vlade Miloš Vučević, a zatim su uzajamno replicirali narodni poslanici mr Zdravko Ponoš i Milenko Jovanov, posle čega je na povredu člana 27. Poslovnika ukazao je narodni poslanik Srđan Milivojević, a zatim se za reč javio kandidat za predsednika Vlade Miloš Vučević), doc. dr Biljana Đorđević, zamenik predsednika Poslaničke grupe ZELENO – LEVI FRONT – NE DAVIMO BEOGRAD (nakon čijeg izlaganja se za reč javio kandidat za predsednika Vlade Miloš Vučević) i dr Miloš Jovanović, predsednik Poslaničke grupe NOVI DSS – POKS (NADA) (replicirao mu je narodni poslanik Milenko Jovanov, nakon čega je na povredu člana 100. Poslovnika ukazao narodni poslanik Predrag Marsenić, a predsednik je dala objašnjenje, posle čega se za reč javio kandidat za predsednika Vlade Miloš Vučević).

Prvog dana rada, sednica je završena u 21 čas i 20 minuta.

**Drugi dan rada – 2. maj 2024. godine**

Sednica je počela u 9 časova i 10 minuta.

Sednici je predsedavala Ana Brnabić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovala da sednici prisustvuje 135 narodnih poslanika, a primenom elektronskog sistema za glasanje utvrđeno je da je u sali prisutno 146 narodnih poslanika i da postoje uslovi za rad Narodne skupštine.

Predsednik je obavestila da su sprečeni da sednici prisustvuju narodni poslanici Marina Mijatović, prof. dr Jelena Jerinić, Siniša Ljepojević i Ana Ivanović.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Borislav Antonijević, Željko Veselinović, doc. dr Biljana Đorđević, dr Bogdana Koljević Grifit, Selma Kučević, prim. doc. dr Darko Laketić, Dušan Marić, dr Tatjana Marković - Topalović, Nada Macura, Vojislav Mihailović, Branimir Nestorović, dr Anna Oreg, Jasmina Palurović, Filip Tatalović, mr Nenad Tomašević, Jelena Bogdanović, Dušan Radosavljević i prof. dr Aleksandra Pavlović Marković.

Zatim je Narodna skupština nastavila pretres o **1. tački dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE**

U nastavku pretresa učestvovali su narodni poslanici: Snežana Paunović, predsednik Poslaničke grupe IVICA DAČIĆ - Socijalistička partija Srbije (SPS), (nakon čijeg izlaganja se za reč javio kandidat za predsednika Vlade Miloš Vučević), Miroslav Aleksić, predsednik Poslaničke grupe Narodni pokret Srbije – Novo lice Srbije (kome su replicirali narodni poslanici Marjan Rističević i Bojan Torbica, nakon čega je na povredu člana 27. Poslovnika ukazao narodni poslanik Aleksandar Jovanović, a predsednik je dala objašnjenje, posle čega su se za repliku i reč javili narodni poslanici Snežana Paunović, Milenko Jovanov i kandidat za predsednika Vlade Miloš Vučević, a zatim je na povrede čl. 27. i 108. Poslovnika ukazala narodni poslanik Marinika Tepić, nakon čega su se za repliku i reč javili narodni poslanik Miroslav Aleksić i kandidat za predsednika Vlade Miloš Vučević), Dragan Đilas, predstavnik Poslaničke grupe Stranka slobode i pravde (nakon čijeg izlaganja su se za reč, po Poslovniku, javili narodni poslanici: Dejan Bulatović – ukazao na povredu člana 107. Poslovnika, a predsednik je dala objašnjenje, Radoslav Milojičić – ukzao na povredu člana 106. Poslovnika, a predsednik je dala objašnjenje, Irena Živković – ukazala na povredu člana 27. Poslovnika, a predsednik je dala objašnjenje i Marinika Tepić – ukazala na povredu člana 108. stav 1. Poslovnika, a predsednik je dala objašnjenje, zatim su se za repliku javili narodni poslanici Đorđe Komlenski i Milenko Jovanov, nakon čega je na povredu člana 108. Poslovnika ukazao narodni poslanik Borko Stefanović, a predsednik je dala objašnjenje, posle čega se za repliku javio narodni poslanik Dragan Đilas, a zatim je na povredu člana 107. Poslovnika ukazao narodni poslanik Milenko Jovanov, nakon čega su se za reč i repliku javili kandidat za predsednika Vlade Miloš Vučević i narodni poslanik Dragan Đilas), Milenko Jovanov, predsednik Poslaničke grupe ALEKSANDAR VUČIĆ – Srbija ne sme da stane (nakon čijeg izlaganja se za reč javio kandidat za predsednika Vlade Miloš Vučević), Nenad Filipović, Ahmedin Škrijelj, Edin Đerlek, Edis Durgutović, Dragan Jonić, Boris Bajić, Dragan Stanojević, Dunja Simonović Bratić, dr Dragana Rakić (nakon čijeg izlaganja su se za reč, po Poslovniku, javili narodni poslanici Vladimir Pajić – ukazao na povredu člana 108. Poslovnika, a predsednik je dala objašnjenje i Aleksandar Jovanović – ukazao na povredu člana 103. Poslovnika, a predsednik je dala objašnjenje, a zatim se za repliku javio narodni poslanik Bojan Torbica, posle čega je na povredu Poslovnika ukazao narodni poslanik Dragan Jonić ne navodeći član na koji se povreda odnosi, a zatim se za repliku javio narodni poslanik dr Zoran Lutovac, nakon čega je predsednik izrekla meru opomene narodnom poslaniku Aleksandru Jovanoviću, a zatim je narodni poslanik Radoslav Milojičić ukazao na povredu člana 108. Poslovnika, posle čega mu je predsednik izrekla meru opomene), Nevena Đurić (nakon čijeg izlaganja se za reč javio kandidat za predsednika Vlade Miloš Vučević, a zatim je predsedsedavajuća Sandra Božić, potpredsednik Narodne skupštine, izrekla meru opomene narodnom poslaniku Radomiru Lazoviću, posle čega su se za repliku i reč javili narodni poslanik dr Dragana Rakić i kandidat za predsednika Vlade Miloš Vučević), prof. dr Dragan Delić, Marija Jevđić, Dobrica Veselinović, dr Vladimir Orlić (nakon čijeg izlaganja se za reč javio kandidat za predsednika Vlade Miloš Vučević), Predrag Marsenić, prof. dr Miloljub Albijanić, Đorđe Stanković, Marinika Tepić (nakon čijeg izlaganja su se za reč, po Poslovniku, javili narodni poslanici: Marijan Rističević – ukazao na povrede čl. 103, 106, 107. i 109. Poslovnika, a predsednik je dala objašnjenje, Nebojša Bakarec – ukazao na povrede čl. 110. i 111. Poslovnika i Marinika Tepić – ukazala na povredu člana 27. stav 2. Poslovnika, a zatim se za repliku javio narodni poslanik Marijan Rističević, posle čega su se za reč, po Poslovniku, javili narodni poslanici Sonja Pernat – ne navodeći član na koji se povreda odnosi i Dalibor Jekić – ukazao na povredu člana 107, a predsednik je dala objašnjenje), Šaip Kamberi, Jovan Palalić, Goran Petković, dr Jovan Janjić, Srđan Milivojević, Milija Miletić, Slobodan Ilić (nakon čega se za repliku javio narodni poslanik Marijan Rističević, a zatim je na povredu člana 27. Poslovnika je ukazao narodni poslanik Srđan Milivojević), Robert Kozma, Vladimir Đorđević (kome je replicirao narodni poslanik Đorđe Komlenski), dr Ana Jakovljević, Dušan Nikezić, Bogdan Radovanović, Peđa Mitrović, Uroš Đokić (kome je replicirao narodni poslanik Marijan Rističević), Aleksandar Pavić (nakon čijeg izlaganja se za reč javio kandidat za predsednika Vlade Miloš Vučević), Danijela Nestorović, zamenik predsednika Poslaničke grupe Ekološki ustanak, Branko Lukić, predsednik Poslaničke grupe MI SNAGA NARODA PROF. DR BRANIMIR NESTOROVIĆ, Branko Pavlović, predsednik Poslaničke grupe Mi – glas iz naroda, Radomir Lazović, predsednik Poslaničke grupe ZELENO – LEVI FRONT – NE DAVIMO BEOGRAD, Marijan Rističević, zamenik predsednika Poslaničke grupe PS-NSS-USS-RS (nakon čega su uzajamno replicirali narodni poslanici Aleksandar Jovanović, Marijan Rističević i Radomir Lazović) i dr Zoran Lutovac predsednik Poslaničke grupe Demokratska stranka – DS (nakon čijeg izlaganja su se za reč, po Poslovniku, javili narodni poslanici Radomir Lazović – ukazao na povredu člana 100. Poslovnika, a predsednik je dala objašnjenje i Srđan Milivojević – ukazao na povredu člana 100. Poslovnika, a predsednik je dala objašnjenje), kao i kandidat za predsednika Vlade Miloš Vučević, nakon čega je predsednik zaključila pretres.

Pošto je Narodna skupština obavila pretres o jedinoj tački dnevnog reda ove sednice, predsednik je, saglasno članu 270. stav 1. Poslovnika, odredila 2. maj 2022. godine, sa početkom u 16 časova i 50 minuta, kao Dan za glasanje o Programu Vlade i izboru predsednika i članova Vlade.

Zatim je Narodna skupština prešla na odlučivanje o **1. tački dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE.**

Predsednik je podsetila narodne poslanike da, prema članu 270. stav 2. Poslovnika, Narodna skupština o Programu Vlade i izboru predsednika i članova Vlade odlučuje u celini, tajnim glasanjem, osim ako ne odluči da se glasa javno, a ako Narodna skupština odluči da se glasa javno, glasa se prozivkom.

Narodna skupština je, većinom glasova (od 214 prisutnih narodnih poslanika, 152 su glasala za, osam protiv, a 54 nisu glasala), odlučila da se o Programu Vlade i izboru predsednika i članova Vlade glasa javno - prozivkom.

Nakon toga Narodna skupština je prešla na glasanje prozivkom narodnih poslanika, na način propisan članom 131. Poslovnika.

Narodna skupština je, većinom glasova svih narodnih poslanika (od 213 narodnih poslanika koji su pristupili glasanju, 152 su glasala za, 61 protiv, a 37 narodnih poslanika je bilo odsutno), usvojila Program Vlade i izabrala Vladu, u sastavu:

- **Miloš Vučević**, predsednik Vlade,

- **Siniša Mali**, prvi potpredsednik Vlade i ministar finansija,

- **Ivica Dačić**, potpredsednik Vlade i ministar unutrašnjih poslova,

- **Irena Vujović**, potpredsednik Vlade i ministar zaštite životne sredine,

- **Aleksandar Vulin**, potpredsednik Vlade,

- **Adrijana Mesarović**, ministar privrede,

- **dr Aleksandar Martinović,** ministar poljoprivrede, šumarstva i vodoprivrede,

- **Goran Vesić**, ministar građevinarstva, saobraćaja i infrastrukture,

- **Dubravka Đedović Handanović**, ministar rudarstva i energetike,

- **Tomislav Momirović**, ministar unutrašnje i spoljne trgovine,

- **Maja Popović**, ministar pravde,

- **Jelena Žarić Kovačević**, ministar državne uprave i lokalne samouprave,

- **Tomislav Žigmanov**, ministar za ljudska i manjinska prava i društveni dijalog,

- **Bratislav Gašić**, ministar odbrane,

- **Marko Đurić**, ministar spoljnih poslova,

- **prof. dr Tanja Miščević**, ministar za evropske integracije,

- **prof. dr Slavica Đukić Dejanović**, ministar prosvete,

- **dr Zlatibor Lončar**, ministar zdravlja,

- **Nemanja Starović**, ministar za rad, zapošljavanje, boračka i socijalna pitanja,

- **Milica Đurđević Stamenkovski**, ministar za brigu o porodici i demografiju,

- **Zoran Gajić**, ministar sporta,

- **Nikola Selaković**, ministar kulture,

- **Milan Krkobabić**, ministar za brigu o selu,

- **dr Jelena Begović**, ministar nauke, tehnološkog razvoja i inovacija,

- **Husein Memić**, ministar turizma i omladine,

- **Dejan Ristić**, ministar informisanja i telekomunikacija,

- **Darko Glišić**, ministar za javna ulaganja,

- **Novica Tončev**, ministar bez portfelja,

- **Đorđe Milićević**, ministar bez portfelja,

- **Usame Zukorlić**, ministar bez portfelja,

- **dr Nenad Popović**, ministar bez portfelja,

- **Tatjana Macura**, ministar bez portfelja.

Predsednik je čestitala predsedniku, potpredsednicima i ministrima u Vladi na izboru.

Zatim je predsednik Narodne skupštine odredila pauzu od 30 minuta.

Posle pauze, sednica je nastavljena u 18,00 časova.

\*

Predsednik je obavestila da su pozvani da sednici Narodne skupštine, pored narodnih poslanika i izabranih članova Vlade, prisustvuju i predsednik Republike Srbije Aleksandar Vučić, predsednik Skupštine AP Vojvodine, guverner Narodne banke Srbije, predstavnici tradicionalnih crkava i verskih zajednica, predstavnici pravosuđa, predstavnici vojske Republike Srbije, Srpske akademije nauka i umetnosti, rektori univerziteta čiji je osnivač Republika Srbija, predstavnici organa Republike Srbije i nezavisnih regulatornih tela, kao i šefovi diplomatsko-konzularnih misija i međunarodnih organizacija u Republici Srbiji.

\*

Zatim su predsednik, potpredsednici i ministri u Vladi položili zakletvu pred Narodnom skupštinom, nakon čega je intonirana himna Republike Srbije.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, predsednik je, saglasno članu 102. Poslovnika, zaključila Prvu posebnu sednicu Narodne skupštine Republike Srbije u Četrnaestom sazivu.

Sednica je zaključena u 18 časova i 15 minuta.

|  |  |  |
| --- | --- | --- |
| GENERALNI SEKRETAR  Srđan Smiljanić |  | PREDSEDNIK  Ana Brnabić |